Torsten Schack Pedersen (V), 2007-01-26:
Det er, som det allerede er blevet sagt, et interessant og vigtigt område, vi har på dagsordenen nu.
Men jeg vil gerne have lov at starte med lige at rette nogle ting, som hr. Bjarne Laustsen fremførte her fra talerstolen.
Det lød jo, som om regeringen intet havde gjort og bare sad afventende og så passivt til.
Det ville have klædt hr. Bjarne Laustsen, hvis han havde villet indrømme, at der aldrig før er blevet uddannet så mange fra medicinstudiet som i dag.
Hr. Bjarne Laustsen ser fuldstændig bort fra, at i den her regerings 5-årige virke er antallet af nyuddannede fra medicinstudiet faktisk fordoblet.
Så at fremstille det, som om regeringen ikke har gjort noget, er simpelt hen forkert.
Vi er i Venstre meget optaget af, at vi har et velfungerende sundhedssystem i Danmark, og siden regeringen trådte til i 2001, er der sket en lang række forbedringer.
Det er klart, at de fremskridt og forbedringer skal bestå, men de skal også gerne udbygges i de kommende år.
Som videnskabsministeren og undervisningsministeren har tilkendegivet her fra talerstolen i dag, har regeringen fokus på de udfordringer, som udviklingen i befolkningssammensætningen betyder for sundhedsvæsenet.
For at sikre, at der fremover er det nødvendige antal hænder til rådighed i sundhedsvæsenet, har regeringen allerede taget en række initiativer, og andre er på vej.
Det handler om en bred indsats, det drejer sig om rekruttering til de relevante uddannelser, det drejer sig om at begrænse studerendes frafald, og det drejer sig om at sikre en høj kvalitet i uddannelserne, specielt inden for sundhedsområdet.
Hvordan sikrer vi så, at vi når disse mål?
Som det er blevet nævnt, arbejder regeringen for et øget optag på sygeplejerskeuddannelsen.
Regeringen vil sikre, at studerende, der går en mere praktisk vej gennem uddannelsessystemet, også har bedre mulighed for at komme videre fra en SOSU-uddannelse til en sygeplejerskeuddannelse, og at merit- og realkompetence godskrives i højere omfang end i dag.
Regeringen vil begrænse frafaldet på uddannelserne ved at følge de anbefalinger, som et udvalg med deltagelse af KL, Danske Regioner og Dansk Sygeplejeråd er kommet med.
Regeringen vil konsekvent have fokus på, at ressourcerne i sundhedsvæsenet udnyttes bedst muligt, og det påvirker naturligvis også, hvordan uddannelsesopgaven skal håndteres.
I fredags førstebehandlede vi i Folketinget et lovforslag om akkreditering af uddannelser i Danmark.
Det har til formål at øge kvalitetssikring af uddannelserne i Danmark, og det gælder naturligvis også inden for sundhedsområdet.
For at sikre læger nok i fremtiden har videnskabsministeren beskrevet, at Videnskabsministeriet og Sundhedsstyrelsen er i en konstant dialog for at sikre, at optaget kan imødekomme den forventede efterspørgsel, og vurderingen er nu, at det nuværende optag er passende til at imødekomme fremtidens efterspørgsel, og de problemer, vi i øjeblikket har med mangel på speciallæger, skyldes det tidligere lave optag på medicinstudiet.
Videnskabsministeren har også grundigt redegjort for, hvordan vi fremover sikrer os, at vi ikke ser en invasion af specielt svenske studerede på de danske medicinstudier.
Det er tiltag, som vi i Venstre hilser utrolig velkommen, da specielt optaget i 2006 var urimeligt.
Når hr. Bjarne Laustsen taler om, at det er fattigt, hvis et land ikke kan klare sin uddannelsesforpligtelse, så vil jeg håbe, at hr. Bjarne Laustsen også tænkte på den tidligere socialdemokratiske undervisningsminister i Sverige, som jo havde en væsentlig del af ansvaret for, at svenskerne sendte deres studerende til Danmark.
Som sagt har regeringen taget en lang række initiativer, og flere er undervejs.
Regeringens kvalitetsreform lægger op til, at arbejdsgange, rutiner, processer og procedurer bliver kigget grundigt efter i sømmene, og i Venstre er vi stærkt optaget af, at vi konstant sikrer, at vi udnytter ressourcerne i det danske velfærdssamfund bedst muligt.
På vegne af Venstre, Dansk Folkeparti og Det Konservative Folkeparti skal jeg derfor fremsætte følgende: Forslag til vedtagelse
»Folketinget konstaterer, at der i de seneste år bl.a. med finanslovaftalen mellem regeringen og Dansk Folkeparti for 2007 er taget en række initiativer med henblik på at styrke sundhedsområdet.
Folketinget er opmærksom på de personalemæssige udfordringer, den offentlige sektor – herunder sundhedsvæsenet – står over for i de kommende år.
Folketinget ønsker at sikre en høj standard i det danske sundhedsvæsen.
Uddannelsesområdet spiller en væsentlig rolle for at opfylde dette mål både på kort og på lang sigt.
Fordelingen af globaliseringspuljen og de fremtidige drøftelser om kvalitetsreformen er blandt de offensive svar på disse udfordringer, ligesom Folketinget finder det afgørende, at uddannelsesområdet løbende tilrettelægges således, at det bedst muligt bidrager til at opfylde de krav, som stilles til personalets kvalifikationer.«